CELEX: 32014R0836
Language: et
Date: 2014-07-31 00:00:00
Title: Komisjoni rakendusmäärus (EL) nr 836/2014, 31. juuli 2014 , millega muudetakse määrust (EÜ) nr 889/2008, millega kehtestatakse nõukogu määruse (EÜ) nr 834/2007 (mahepõllumajandusliku tootmise ning mahepõllumajanduslike toodete märgistamise kohta) üksikasjalikud rakenduseeskirjad seoses mahepõllumajandusliku tootmise, märgistamise ja kontrolliga

1.8.2014   
            
            
               ET
            
            
               Euroopa Liidu Teataja
            
            
               L 230/10
            
         KOMISJONI RAKENDUSMÄÄRUS (EL) nr 836/2014,
   31. juuli 2014,
   millega muudetakse määrust (EÜ) nr 889/2008, millega kehtestatakse nõukogu määruse (EÜ) nr 834/2007 (mahepõllumajandusliku tootmise ning mahepõllumajanduslike toodete märgistamise kohta) üksikasjalikud rakenduseeskirjad seoses mahepõllumajandusliku tootmise, märgistamise ja kontrolliga
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 28. juuni 2007. aasta määrust (EÜ) nr 834/2007 mahepõllumajandusliku tootmise ning mahepõllumajanduslike toodete märgistamise ja määruse (EMÜ) nr 2092/91 kehtetuks tunnistamise kohta, (1) eriti selle artikli 22 lõiget 1,
   ning arvestades järgmist:
   
               (1)
            
            
               komisjoni määruse (EÜ) nr 889/2008 (2) artikli 42 kohaselt võib erandkorras ja teatavatel tingimustel kuni 31. detsembrini 2014 tuua mahepõllumajanduslikku kasvatusüksusesse kuni 18 nädala vanuseid mittemahepõllumajanduslikult kasvatatud ja munade tootmiseks ette nähtud noorkanu, kui mahepõllumajanduslikult kasvatatud noorkanu ei ole saada.
            
         
               (2)
            
            
               Noorlindude jaoks mahepõllumajandusliku tootmise ühtlustatud eeskirjade väljatöötamine liidu tasandil on keeruline, kuna seisukohad tehniliste nõuete suhtes on väga erinevad. Selleks et võimaldada rohkem aega üksikasjalike eeskirjade kehtestamiseks noorkanade mahepõllumajandusliku tootmise kohta, tuleks mittemahepõllumajanduslike noorkanade kasutamist pikendada kolme aasta võrra.
            
         
               (3)
            
            
               Määruse (EÜ) nr 889/2008 artikli 43 kohaselt võib erandkorras, kalendriaastatel 2012, 2013 ja 2014, kasutada kuni 5 % ulatuses mittemahepõllumajanduslikku proteiinsööta sigade ja kodulindude puhul.
            
         
               (4)
            
            
               Liidu turul ei ole saadaval piisavas mahus ja piisava kvaliteediga mahepõllumajanduslikult toodetud proteiini, et rahuldada mahepõllumajandusettevõtetes kasvatatavate sigade ja kodulindude söödavajadusi. Valgurikaste taimede mahepõllumajanduslik tootmine ei suuda ikka veel rahuldada nõudlust. Seepärast on asjakohane pikendada piiratud ajavahemikuks võimalust kasutada erandkorras piiratud määral mittemahepõllumajanduslikult toodetud proteiinsööta.
            
         
               (5)
            
            
               Määrust (EÜ) nr 889/2008 tuleks seepärast vastavalt muuta,
            
         
               (6)
            
            
               Käesoleva määrusega ette nähtud meetmed on kooskõlas mahepõllumajandusliku tootmise regulatiivkomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 889/2008 muutmine
   Määrust (EÜ) nr 889/2008 muudetakse järgmiselt.
   
               1)
            
            
               Artikli 42 punktis b asendatakse kuupäev „31. detsembrini 2014” kuupäevaga „31. detsembrini 2017”.
            
         
               2)
            
            
               Artikli 43 teine lõik asendatakse järgmisega:
               „Mittemahepõllumajandusliku proteiinsööda maksimaalne lubatud osakaal 12-kuulisel ajavahemikul kõnealuste liikide puhul on 2015., 2016. ja 2017. kalendriaastal 5 %”.
         Artikkel 2
   Jõustumine ja kohaldamine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates 1. jaanuarist 2015.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 31. juuli 2014
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 189, 20.7.2007, lk 1.
   
      (2)  Komisjoni määrus (EÜ) nr 889/2008, 5. september 2008, millega kehtestatakse nõukogu määruse (EÜ) nr 834/2007 (mahepõllumajandusliku tootmise ning mahepõllumajanduslike toodete märgistamise kohta) üksikasjalikud rakenduseeskirjad seoses mahepõllumajandusliku tootmise, märgistamise ja kontrolliga (ELT L 250, 18.9.2008, lk 1).